OSNOVNA ŠKOLA KRALJA TOMISLAVA

 N A Š I C E

KLASA: 007-02/22-01/06

URBROJ: 2149-13-11-22- 2

Našice, 30. lipnja 2022.

**ZAPISNIK**

osme sjednice Školskog odbora održane **u četvrtak, 30. lipnja 2022**. godine s početkom u **19.00 sati** u zbornici Osnovne škole kralja Tomislava, Našice.

Nazočni članovi Školskog odbora: Iva Ramljak, Marko Žigić, Anamarija Serdar, Davor Pavlović, Vilim Bosak i Danijel Rončević

Opravdano nenazočna: Ana Vrlja Pavić

 Ostali nazočni: Vlatka Zahirović, ravnateljica i Blanka Sertić, zapisničar

 Predložen je sljedeći

**DNEVNI RED :**

1. Donošenje Odluke o usvajanju Zapisnika sedme sjednice Školskog odbora
2. Zahtjev za zaštitu prava
3. Pitanja i prijedlozi

**Točka 1.**

 Na tekst zapisnika i zaključaka donesenih na sedmoj sjednici Školskog odbora održane 09. lipnja 2022. godine nema primjedbi te se jednoglasno donosi, sljedeća

**ODLUKA**

 **Školski odbor, jednoglasno, donosi Odluku o usvajanju zapisnika sedme sjednice Školskog odbora, održane 09. lipnja 2022. godine.**

**Točka 2.**

Ravnateljica, Vlatka Zahirović upoznaje Školski odbor sa sadržajem Zahtjeva za zaštitu prava protiv Odluke o izvanrednom otkazu ugovora o radu, KLASA: 112-02/22-02/062, URBROJ: 2149-13-01-22-1 od 10. lipnja 2022. godine sa zahtjevom za vraćanje radnika koji je osobno dostavljen dana 23. lipnja 2022. godine.

Slijedom navedenog, ravnateljica se dana 28. lipnja 2022. godine pisano očitovala predsjednici Školskog odbora o Zahtjevu za zaštitu prava Gorana Đomešića upućenom Školskom odboru Osnovne škole kralja Tomislava, Našice.

Nakon usmenog očitovanja ravnateljice o svim navodima u Zahtjevu za zaštitu prava protiv Odluke o izvanrednom otkazu ugovora o radu Gorana Đomešića, Školski odbor jednoglasno, sa šest glasova ZA, donio je, sljedeću

 **ODLUKU**

 Na temelju članka 118. stavka 2. podstavka 7. Zakona o odgoju i obrazovanju u osnovnoj i srednjoj školi (Narodne novine, broj: 87/08., 86/09., 92/10.,105/10.-Ispr., 90/11., 16/12., 86/12., 94/13, 152/14., 7/17., 68/18., 98/19. i 64/20.), članka 52. Statuta Osnovne škole kralja Tomislava, Našice, (KLASA:012-03/19-01/01, URBROJ:2149/13-11-19-01 od 1. listopada 2019.) članka 91. Pravilnika o radu Osnovne škole kralja Tomislava, Našice ((KLASA: 003-05/19-01/01, URBROJ: 2149/13-01-19-1 od 29. siječnja 2019.) i Zahtjeva za zaštitu prava iz radnog odnosa Gorana Đomešića iz Gabrilovca, Ive Andrića 20A na Odluku o izvanrednom otkazu ugovora o radu, KLASA: 112-02/22-02/062, URBROJ: 2149-13-01-22-1 od 10. lipnja 2022. godine, Školski odbor Osnovne škole kralja Tomislava, Našice na 8. sjednici, održanoj dana 30. lipnja 2022. godine, donio je, sljedeću

**ODLUKU**

**O ZAHTJEVU ZA ZAŠTITU PRAVA IZ RADNOG ODNOSA**

1. Zahtjev za zaštitu prava iz radnog odnosa Gorana Đomešića podnesen na Odluku o izvanrednom otkazu ugovora o radu, KLASA: 112-02/22-02/062, URBROJ: 2149-13-01-22-1 od dana 10. lipnja 2022. godine, odbija se kao neosnovan.

 **O b r a z l o ž e n j e**

 Goran Đomešić, podnio je dana 23. lipnja 2022. godine Zahtjev za zaštitu prava iz radnog odnosa (KLASA:112-02/22-02/070, URBROJ: 2149-13-01-22-1) protiv Odluke o izvanrednom otkazu ugovora o radu, KLASA: 112-02/22-02/062, URBROJ: 2149-13- 01-22-1, od 10. lipnja 2022. godine sa zahtjevom za vraćanje radnika.

 Zahtjev za zaštitu prava iz radnog odnosa je dopušten, pravovremen i izjavljen od strane ovlaštene osobe.

Goran Đomešić, podnositelj Zahtjeva za zaštitu prava iz radnog odnosa je naveo sljedeće:

 - kako je otkaz nedopušten i ništetan jer ne postoji opravdani razlog za otkaz

- u izreci nije naveden razlog otkazivanja,

- odluka nije sastavljena u zakonom propisanoj formi

- pobijana odluka nije donesena unutar roka propisanog općom odredbom članka 116. stavka

 2. Zakona o radu za dopuštenost izvanrednog otkaza ugovora o radu.

- nije razvidno na koji način se je sindikalni povjerenik u funkciju Radničkog vijeća očitovao

- prije donošenja pobijane odluke nije provedena zakonita procedura jer radniku nije omogućeno iznošenje obrane

- Odluka o izvanrednom otkazu nema potrebnu formu i dostatno obrazloženje, pogrešno je primijenjena odredba članka 116. stavka 2. Zakona o radu u odnosu na utvrđenje na kaznenu osuđivanost radnika koji je presudom kažnjavan daleko ranije i odluka nije donesena unutar roka od petnaest dana.

Osnovna škola kralja Tomislava, Našice je dana 01. lipnja 2022. godine zaprimila Uvjerenje Ministarstva pravosuđa i uprave, Uprave za kazneno pravo, Odjela za kaznene evidencije, Zagreb, Klasa: 740-02/22-03/72375, Ur.broj: 514-05-02-01-01/01-22-02, Veza: 112-10/22-01/050 od 24. svibnja 2022. godine kao odgovor na Zahtjev za izdavanje posebnog uvjerenja za fizičku osobu (Obrazac IIIa) koji je Škola uputila Ministarstvu pravosuđa i uprave, Upravi za kazneno pravo, Odjelu za kaznene evidencije (KLASA: 112-10/22-01/050, URBROJ: 2149-13-01-22-17) 4. travnja 2022. godine.

 Iz primljenog Uvjerenja vidljivo je da Goran Đomešić ima evidentiranu presudu Općinskog suda u Osijeku, pravomoćnu od 24.10.2020. godine te da mu je izrečena uvjetna kazna zatvora u trajanju od 7 mjeseci, uz rok kušnje u trajanju od 2 godine za kazneno djelo prijetnje po članku 139. stavku. 3 Kaznenog zakona (Narodne novine, broj: 125/11., 144/12., 56/15., 61/15., 101/17., 118/18., 126/19. i 84/21.).

 Prema istom zakonu, kazneno djelo prijetnje spada u kaznena djela protiv osobne slobode te kao takvo prema članku 106. Zakona o odgoju i obrazovanju u osnovnoj i srednjoj školi (Narodne novine, broj: 87/08., 86/09, 92/10.,105/10.-Ispr., 90/11., 16/12., 86/12., 94/13, 152/14.,7/17., 68/18., 98/19. i 64/20.) čini zapreku za zasnivanje radnog odnosa u školskoj ustanovi, a prema članku 106. stavku 4. školska ustanova dužna je otkazati ugovor o radu izvanrednim otkazom osobi u radnom odnosu, ako osoba u radnom odnosu bude pravomoćno osuđena za kazneno djelo protiv osobne slobode u roku od petnaest dana od dana saznanja za pravomoćnu presudu.

 Postupak otkazivanja ugovora o radu izvanrednim otkazom je osnovan, izvršen je u skladu sa člankom 106. Zakona o odgoju i obrazovanju u osnovnoj i srednjoj školi, člankom 116. Zakona o radu (Narodne novine, broj: 93/14., 127/17. i 98/19.), člankom 76. Pravilnika o radu Osnovne škole kralja Tomislava, Našice (KLASA: 003-05/19-01/01, URBROJ: 2149/13-01-19-1 od 29. siječnja 2019.) kao i ostalim relevantnim zakonima i podzakonskim aktima.

 Sukladno, Zakonu o radu i Zakonu o odgoju i obrazovanju u osnovnoj i srednjoj školi za izvanredni otkaz ugovora o radu u slučaju kao što je ovaj propisan je rok od petnaest dana od dana saznanja za pravomoćnu presudu (čl. 116. stavak 2. Zakona o radu i članak 106. stavak 4. Zakona o odgoju i obrazovanju u osnovnoj i srednjoj školi) što je i učinjeno.

Odluka o izvanrednom otkazu ugovora o radu je donesena u zakonskom roku te je u Odluci o izvanrednom otkazu ugovora o radu naveden razlog otkazivanja ugovora o radu.

 Podnositelj zahtjeva za zaštitu prava iz radnog odnosa iznosi činjenicu kako nije provedena zakonita procedura jer mu nije omogućeno iznošenje obrane.

 Dana 03. lipnja 2022. godine, ravnateljica je upoznala sindikalnog povjerenika u funkciji Radničkog vijeća Branka Malenicu sa slučajem te telefonskim putem pozvala Gorana Đomešića u svoj ured radi iznošenje obrane. Goran Đomešić se odmah odazvao pozivu.

 Ravnateljica je Gorana Đomešića upoznala sa sadržajem primljenog Uvjerenja te ga upozorila da kazneno djelo prijetnje ima za posljedicu otkazivanje ugovora o radu izvanrednim otkazom osobi pravomoćno osuđenoj za neko od kaznenih djela protiv osobne slobode, u koje spada kazneno djelo prijetnje.

Nakon upoznavanja sa sadržajem i posljedicama Uvjerenja dana je riječ Goranu Đomešiću kako bi opisao događaje koju su doveli do presude, odnosno kako bi iznio svoju obranu, odnosno provedena zakonita procedura prije donošenja odluke.

 Razgovoru je prisustvovao i sindikalni povjerenik u funkciji Radničkog vijeća, Branko Malenica, a o navedenom razgovoru i iznošenju obrane Gorana Đomešića sastavljena je Službena bilješka (KLASA: 112-02/22-02/059, URBROJ: 2149-13-01-22-2 od 3. lipnja 2022.).

 Nadalje, istog dana, 03. lipnja 2022. godine, nakon iznošenja obrane, izvršena je obveza savjetovanja, odnosno pisanim putem je zatraženo od sindikalnog povjerenika u funciji Radničkog vijeća pisano očitovanje, sukladno odredbi članka 150. Zakona o radu (Narodne novine, broj: 93/14., 127/17. i 98/19.) i članka 86. Pravilnika o radu Osnovne škole kralja Tomislava, Našice u kojem ga se poziva da u roku od pet dana od dana primitka tog pismena dostavi svoje pisano očitovanje o namjeravanoj odluci poslodavca.

 U Zahtjevu za zaštitu prava iz radnog odnosa se navodi kako nije razvidno na koji način se je sindikalni povjerenik u funkciji Radničkog vijeća očitovao.

 Dana 08. lipnja 2022. godine sindikalni povjerenik u funkciji Radničkog vijeća dostavio je ravnateljici pisano očitovanje kojim je suglasan u vezi namjere izvanrednog otkazivanja ugovora o radu, poštujući razloge i okolnosti koje su uzrok pokretanja postupka izvanrednog otkazivanja ugovora o radu imenovanom radniku.

 Ravnateljica Osnovne škole kralja Tomislava, Našice je upoznala Školski odbor na 7. sjednici održanoj 09. lipnja 2022. godine sa sadržajem Uvjerenja Ministarstva pravosuđa i uprave, Uprave za kazneno pravo, Odjela za kaznene evidencije, Zagreb, Klasa: 740-02/22-03/72375, Ur.broj: 514-05-02-01-01/01-22-02, od 24. svibnja 2022. godine kako imenovani ima evidentiranu pravomoćnu presudu Općinskog suda u Osijeku te pisanim očitovanjem sindikalnog povjerenika u funkciji Radničkog vijeća kojim je suglasan u vezi namjere izvanrednog otkazivanja ugovora o radu Goranu Đomešiću.

 Sukladno članku 114. stavku 1. Zakona o odgoju i obrazovanju u osnovnoj i srednjoj školi (Narodne novine, broj: 87/08., 86/09., 92/10., 105/10-Ispravak, 90/11., 16/12., 86/12., 94/13., 152/14., 7/17., 68/18., 98/19. i 64/20..) i članka 73. Statuta Osnovne škole kralja Tomislava, Našice o zasnivanju i prestanku radnog odnosa odlučuje ravnatelj uz prethodnu suglasnost Školskog odbora.

 Slijedom navedenog, Školski odbor jednoglasno daje prethodnu suglasnost za prestanak radnog odnosa s Goranom Đomešićem, domarom-ložačem na neodređeno, puno radno vrijeme u Osnovnoj školi kralja Tomislava, Našice.

 Temeljem članka 120. Zakona o radu otkaz mora biti u pisanom obliku i poslodavac mora u pisanom obliku obrazložiti otkaz te dostaviti osobi kojoj se otkazuje što je Škola i učinila, 10. lipnja 2022. godine.

 U obrazloženju Odluke o izvanrednom otkazu ugovora o radu je naveden razlog pokretanja postupka izvanrednog otkaza ugovora o radu, pisano zatraženo i dostavljeno pisano očitovanje sindikalnog povjerenika u funkciji Radničkog vijeća te je navedeno kako je Školski odbor jednoglasno dao suglasnost ravnateljici za donošenje Odluke o izvanrednom otkazu ugovora o radu (Klasa:112-04-02/2002-77, Ur. broj: 2149/13-2002-2, od 09. prosinca 2002. godine) na neodređeno, puno radno vrijeme, radniku Goranu Đomešiću, domaru - ložaču u Osnovnoj školi kralja Tomislava, Našice koja ima potrebnu formu i obrazloženje.

 Slijedom navedenog, Školski odbor Osnovne škole kralja Tomislava, Našice, je odlučio kao u izreci ove Odluke.

**Točka 3.**

**Pitanja i prijedlozi:**

Pitanja i prijedloga nije bilo.

Sjednica zaključena u 20,00 sati.

Zapisničar: Predsjednica Školskog odbora:

Blanka Sertić Iva Ramljak